

IV. évf. 4. szám **Évközi 3. vasárnap** 2017. január 22.

**A 2016-os év Galgaguta életében (2. rész)**

Köszönetet mondunk mindazoknak, akik tevékenységükkel bármilyen módon hozzájárultak a szentmisék, igeliturgiák és az imaórák előkészítéséhez és lebonyolításához:

* köszönjük a kántori szolgálatot,
* köszönjük a gyermekek kifejezetten lelkes közreműködését a ministrálásban, valamint az anyák napi műsorban és a karácsonyi pásztorjátékban,
* köszönjük a gyermekekkel foglalkozó, őket irányító és változatosabbnál változatosabb módon ösztönző felnőttek tevékenységét: a ministránstablót, a gyerekeknek készített apró meglepetéseket, a ministránspróbákat, a pásztorjáték betanítását és lebonyolítását,
* köszönjük a Mustármag-kórus megalakítását és az abban részt vevő gyermekek és felnőttek zenés-énekes közreműködését,
* köszönjük a Kedves Testvérek készséges részvételét a felolvasásban, a perselyezésben és a körmenetek során ellátandó feladatokban, továbbá az Úrnapi sátrak feldíszítésében, valamint a hétfői imaórák lebonyolításában,
* köszönjük a Rózsafűzér-társulat működését.

Hálásak vagyunk továbbá minden olyan ünnepért és eseményért, amelyek az idei év során lelki élményekkel gazdagítottak minket:

* Az idei évben meghirdetett Irgalmasság Szentéve, valamint az ugyancsak 2016-ra eső Szent Márton emlékév is nagy jelentőséggel bírt számunkra, mivel templomuknak tulajdonképpen két búcsúja van, hiszen továbbra is védőszentünkként tiszteljük Szent Márton püspököt is.
* Az Irgalmasság Szentévéhez kötődően az idei év során sokan zarándokoltak el templomunkba, egyénileg vagy csoportosan. Jöttek zarándokcsoportok Rimócról, Peresznyéről, Esztergomból és Zalakarosról, a nyáron berceli táborhelyükről gyalogosan elzarándokoltak hozzánk a Szobi Szent László Plébánia hittanosai, szeptemberben pedig a Mária-út gyalogos zarándokai tértek be templomunkba.
* Hálát adunk a hozzánk érkező összes zarándokért, valamint köszönetet mondunk azoknak a Kedves Testvéreknek, akik a zarándokok méltó fogadásában közreműködtek.
* Galgagután alkalmunk van arra, hogy megéljük a más felekezetekkel való együttélés örömeit és nehézségeit egyaránt, melyért ugyancsak hálát adunk.
* Január végén az evangélikus társegyházközséggel karöltve, baptista és református testvérek közreműködésével idén is megtartottuk az ökumenikus imanyolcadot, amelyen szép számmal vettek részt a katolikus testvérek. Köszönjük a záró agapéra hozott rengeteg süteményt is. Szintúgy a katolikus testvérek aktív részvételével zajlott adventben a vasárnap délutáni ökumenikus gyertyagyújtás is.

Idén februárban is csatlakoztunk a Házasság Hete rendezvénysorozathoz, az aznapi imaórát a házaspárokért és a családokért végeztük. Májusban szeretettel köszöntöttük az édesanyákat és nagymamákat, valamint Égi Édesanyánkat.

A nagyheti szertartásokra visszagondolva köszönettel emlékezünk meg Balogh Tamás és Sánta János atyák vendég-szolgálatáról, valamint a püspökhatvani Pro Musica Vegyeskórus virágvasárnapi és nagypénteki Passiójáról.

Májusban a jó termésért végzett ájtatossághoz – vagyis a búzaszenteléshez – kapcsolódóan sor került a templom parkjában újonnan telepített gyümölcsfák megáldására is, melyekért ugyancsak köszönetet mondunk.

Nyáron ministránsaink és fiataljaink értékes táborozásokon vehettek részt.

Az idei évben is hálaadással zártuk a tanévet júniusban, és szeptemberben sok hittanossal együtt hívtuk segítségül a Szentlelket az új tanév megkezdéséhez, az oltár előtt pedig szép számmal sorakoztak áldásra várva az iskolatáskák. Augusztusban – Szent István királyunk ünnepén – hálát adtunk az új kenyérért, októberben pedig minden terményért, amikkel az idén a Jó Isten megörvendeztetett bennünket.

Novemberben megemlékeztünk halottainkról. Ehhez kapcsolóan az elmúlt évekhez hasonlóan idén is mécsest gyújtottunk a templom előtt mindazokra emlékezve, akik templomunk építésén fáradoztak, akik imáikkal, két kezük munkájával és anyagi hozzájárulásukkal támogatták és segítették a templom felépítését és fenntartását, de időközben már átköltöztek az Örök Hazába.

Adventtel megkezdődött az új egyházi év: ez alkalommal a családok adventi koszorúi sorakoztak áldásra várva az oltár előtt. Decemberben az egyházközséghez tartozó három jubiláns házaspárral is együtt ünnepelhettünk. Az idei évben három kisgyermeket kereszteltek meg templomunkban: januárban Kolompár Laura és Kolompár Marcell, augusztusban pedig Pénzes Barnabás Bulcsú részesült a keresztség szentségében. Az Isteni Irgalmasság vasárnapján az ünnepi búcsúi szentmise keretében Horváth Veronika és Sneider László első szentáldozásának lehettünk tanúi.

2016-ban két katolikus temetésre került sor Galgagután. Házasságkötés és bérmálás az idei évben egyházközségünkben nem történt.

Örömmel tapasztaljuk, hogy a Kedves Testvérek rendszeresen végzik szentgyónásukat, illetve rendszeresen és nagy létszámban járulnak szentáldozáshoz. A statisztika szerint az idei évben mintegy 2300-ra tehető a szentáldozások száma.

HIRDETÉSEK

Bercelen a 8. csoport takarít.

2017.01.23. H 17:00 Szentmise a Szécsénkei Templomban

18:00 Ökumenikus Istentisztelet a Galgagutai Evangélikus Gyülekezeti Teremben (katolikus)

2017.01.24. K 17:00 Szentmise a Becskei Templomban

18:00 Ökumenikus Istentisztelet a Galgagutai Evangélikus Gyülekezeti Teremben (ev.)

2017.01.25. Sz 17:30 Szentségimádás a Berceli Templomban

18:00 Ökumenikus Istentisztelet a Galgagutai Evangélikus Gyülekezeti Teremben (bapt.)

2017.01.26. Cs 17:00 Szentmise a Berceli Templomban- *+Számel László*

17:30 Szentségimádás a Berceli Templomban

18:00 Ökumenikus Istentisztelet a Galgagutai Templomban (katolikus: Czombos József)

2017.01.27. P 17:00 Szentmise a Galgagutai Templomban

18:00 Ökumenikus Istentisztelet a Galgagutai Templomban (evangélikus)

2017.01.28 Sz 10:00 Bérmálkozási előkészítő a Berceli Plébánián

17:00 Szentmise a Berceli Templomban *+Csernyi László, szülei, István és Teréz; Mravik szülők, Ferenc és Margit és hozzátartozók*

18:00 Ökumenikus Istentisztelet a Galgagutai Templomban (katolikus: Rolik Róbert)

**2017.01.29. V 08:30 Szentmise a Berceli Templomban**

**Évközi 09:00 Igeliturgia a Vanyarci Templomban**

**4. vasárnap 10:30 Szentmise a Becskei Templomban**

**10:30 Igeliturgia a Galgagutai Templomban**

**12:00 Szentmise a Szécsénkei Templomban**

**12:00 Igeliturgia a Nógrádkövesdi Templomban**

18:00 Ökumenikus Istentisztelet a Galgagutai Templomban (minden felekezet)

2017.02.18. 18:00 Jótékonysági Farsangi Bál a Berceli Művelődési Házban

**Hivatali ügyintézés:** Római Katolikus Plébánia 2687 Bercel, Béke u. 20. H-P 8:00-16:00

tel: (30) 455 3287 web: <http://bercel.vaciegyhazmegye.hu>, e-mail: [bercel@vacem.hu](mailto:bercel@vacem.hu)

Bankszámlaszám: 10700323-68589824-51100005